
	Μεχμέτ Γιασίν

ΑΓΓΕΛΟΙ ΕΚΔΙΚΗΤΕΣ

Ανθολόγιο ποιημάτων
στο Σπίτι της Κύπρου

Την Πέμπτη 22 Σεπτεμβρίου 2016 θα παρουσιαστεί στο Σπίτι της Κύπρου, Ξενοφώντος 2Α, Σύνταγμα, το βιβλίο Μεχμέτ Γιασίν, ΑΓΓΕΛΟΙ ΕΚΔΙΚΗΤΕΣ, Ανθολόγιο ποιημάτων σε μετάφραση Ζήση Δ. Αϊναλή, που κυκλοφορεί από τις εκδόσεις Vakxikon.gr.
Χαιρετισμό θα απευθύνει η Ανώτερη Μορφωτική Λειτουργός, Πρόεδρος του Προγράμματος Λογοτεχνικής Μετάφρασης έργων Ελληνοκυπρίων και Τουρκοκυπρίων συγγραφέων κ. Νάντια Στυλιανού. Για το βιβλίο θα μιλήσουν  ο Καθηγητής Γαλλικής και Συγκριτικής Λογοτεχνίας του Πανεπιστημίου Κύπρου κ. Γιάννης Ιωάννου και ο μεταφραστής του έργου, Ζ. Δ. Αϊναλής. Αποσπάσματα θα διαβάσει στα ελληνικά η ηθοποιός Εβελίνα Αραπίδου και στα τουρκικά ο Μεχμέτ Γιασίν.

Ο Μεχμέτ Γιασίν (Mehmet Yaşin), γεννημένος στη Λευκωσία της Κύπρου το 1958, είναι ίσως ο πιο ευρέως γνωστός και πιο καταξιωμένος διεθνώς Κύπριος ποιητής της «γενιάς του 1974», χωρίς ωστόσο να ταυτίζεται –χρονολογικά– απόλυτα μαζί της. Ταυτόχρονα θεωρείται και ως ένας από τους σημαντικότερους σύγχρονους τουρκόφωνους ποιητές (όρο που άλλωστε καθιέρωσε εν πολλοίς ο ίδιος) και, ως εκ τούτου, το έργο του κατόρθωσε να βρει την οργανική του θέση στην τουρκική λογοτεχνική «γενιά του ’80», το έργο και τις αναζητήσεις της οποίας σε μεγάλο βαθμό επηρέασε και συνδιαμόρφωσε μέσα από το έργο του, τόσο το ποιητικό όσο και το κριτικό. Η ιστορία του και η ιστορία της κοσμοπολίτικης οικογένειάς του σφραγίστηκαν από τις δικοινοτικές συγκρούσεις που στιγμάτισαν και την ίδια την ιστορία της Μεγαλονήσου. Όπως είναι λογικό, τα γεγονότα αυτά, άλλα σε μικρότερο και άλλα σε μεγαλύτερο βαθμό, έχουν αφήσει αναπόφευκτα το σημάδι τους στην ποίηση του Μεχμέτ Γιασίν. Η προβληματική του επί του Κυπριακού ζητήματος και των προεκτάσεών του (τόσο των πολιτικών όσο και των καθαρά ανθρώπινων) καταλαμβάνει ένα σημαντικό μέρος του έργου του. 
Η εκδήλωση πραγματοποιείται με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.
15 Σεπτεμβρίου 2016
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



[image: image2.jpg][image: image3.jpg]